## Consum celebra el Dia Mundial dels Drets de les Persones Consumidors amb una campanya d’informació en mercats municipals

*** Les associacions de consumidors i de comerciants han col·laborat activament en la difusió de la campanya
* La directora general destaca que “el millor servici al consumidor comença facilitant la seua decisió de compra a través d’una informaciócorrecta”**

**València.**

La Direcció General de Comerç, Artesania i Consum, que depén de la Conselleria d’Innovació, Indústria, Comerç i Turisme que dirigix Marián Cano, celebra el Dia Mundial dels Drets de les Persones Consumidores, que es commemora este dissabte 15 de març, amb una campanya d’informació en mercats municipals.

La directora general, Maribel Sáez, ha visitat, entre altres, els mercats municipals de Carcaixent i Borriana, a on s’han establit punts d’informació dirigits tant a compradors com a venedors, i en els quals ha apostat per fomentar un consum crític, conscient i responsable amb una campanya de difusió.

En este sentit, Sáez ha destacat que “durant tot l’any treballem en col·laboració amb les oficines municipals d’informació i defensa del consumidor (OMIC) i amb la inestable ajuda de les associacions de consumidors amb la finalitat de reivindicar, reconéixer i legitimar els seus drets, al mateix temps que els informem i formem”.

**Dubtes i inquietuds**

“Enguany hem recorregut mercats de la Comunitat Valenciana per a donar a conéixer el nostre treball i explicar a la ciutadania com poden comptar amb nosaltres en el cas que ho requerisquen, a més de resoldre els seus dubtes i inquietuds”, ha afegit la directora general.

Segons la directora general, “el millor servici al consumidor comença facilitant-los la decisió de compra a través d’una informació correcta, que cal garantir que siga clara, exacta i coherent, a més d’oferir vies ràpides, eficaces i gratuïtes en la solució de litigis amb els comerciants i adaptar els drets dels consumidors als canvis econòmics i socials, protegint els més vulnerables”.

Maribel Sáez també ha destacat i agraït la implicació de les associacions de consumidors i de comerciants, que han col·laborat activament en totes les accions dutes a terme.

D’altra banda, des de la Direcció General es constata que les persones consumidores són cada vegada més conscients dels drets que els assistixen. Així, i segons les dades recaptades en la mateixa Conselleria, durant 2024 es van presentar 10.712 reclamacions i 860 denúncies en les diferents oficines d’atenció de la Comunitat Valenciana.

Per sectors, i com és habitual en els últims anys, la mitat del total de reclamacions es van concentrar en els huit següents: telefonia (8,74  %), bancs i entitats financeres (7,79 %), taller de reparació de vehicles (6,71%), transport (6,87  %), gas (3,72%), electrodomèstics (4,87 %), hostaleria (4,14 %) i vendes fora d’establiments comercials (6,75 %)

Per províncies, els consumidors van presentar 6.413 reclamacions a València, 2.375 a Alacant i 1.924 a Castelló.

Fecha: 15/03/2025